Κυρίες και κύριοι συνάδελφοι, αρχίζει η συνεδρίαση. Κυρίες και κύριοι συνάδελφοι, εισερχόμαστε στην ανάγνωση των ΑΝΑΦΟΡΩΝ Παρακαλείται ο Γραμματέας της Βουλής Βουλευτής Πιερίας κ. Ζήσης Ζάννας να ανακοινώσει τις αναφορές προς το Σώμα.
Οι Βουλευτές Ηρακλείου κ. Εμμανουήλ Συντυχάκης, Λαρίσης κ. Γεώργιος Λαμπρούλης, Λέσβου κ. Σταύρος Τάσσος κατέθεσαν αναφορά προς το Υπουργείο Υγείας, με την οποία το Σωματείο Εργαζομένων του Γενικού Νοσοκομείου Ηρακλείου αιτείται να δοθεί άμεση λύση στα βασικά προβλήματα λειτουργίας των εργαζομένων και των ασθενών του νοσοκομείου. Ο Βουλευτής Ηλείας κ. Γιάννης Κουτσούκος κατέθεσε αναφορά προς το Υπουργείο Οικονομικών, Οικονομίας, Υποδομών, Ναυτιλίας και Τουρισμού, με την οποία το Επιμελητήριο Νομού Ηλείας επισημαίνει με επιστολή του ότι πρέπει να αντιμετωπιστεί το πρόβλημα που έχει προκύψει στις επιχειρήσεις από την επιβολή των capital controls. Ο Βουλευτής Ηλείας κ. Γιάννης Κουτσούκος κατέθεσε αναφορά προς το Υπουργείο Εσωτερικών και Διοικητικής Ανασυγκρότησης, με την οποία το Επιμελητήριο Νομού Ηλείας με επιστολή του επισημαίνει τα λειτουργικά προβλήματα που αντιμετωπίζει το Δημοτικό Λιμενικό Ταμείο Πύργου. Ο Βουλευτής Αχαΐας κ. Νικόλαος Νικολόπουλος κατέθεσε αναφορά προς το Υπουργείο Εθνικής Άμυνας, με την οποία η Ένωση Στρατιωτικών Περιφέρειας Θεσσαλίας (ΕΣΠΕΘ) αιτείται να συνταχθεί νέο νομοσχέδιο ή τροπολογία που θα ρυθμίζει το συνταξιοδοτικό των Ενόπλων Δυνάμεων, την εξομάλυνση του χρόνου συνταξιοδότησης για όσους κατατάχθηκαν στις Ένοπλες Δυνάμεις από το έτος 1990 και μετά και τη δυνατότητα για αναγνώριση πέντε πλασματικών ετών υπηρεσίας στο σύνολο του στρατιωτικού προσωπικού. Οι Βουλευτές Ξάνθης κύριοι Χουσεΐν Ζεϊμπέκ και Ευστάθιος Γιαννακίδης κατέθεσαν αναφορά προς το Υπουργείο Υγείας, σύμφωνα με την οποία ο Δήμαρχος του Δήμου Μύκης του Νομού Ξάνθης τονίζει την ανάγκη στελέχωσης του Δήμου με έναν επιπλέον οδηγό ασθενοφόρου για το Κέντρο Υγείας Εχίνου. Αναφορά προς τον Υπουργό Οικονομικών, προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, προς τον Υπουργό Επικρατείας για την καταπολέμηση της διαφθοράς από τον Βουλευτή Αχαΐας κ. Νίκο Νικολόπουλο με θέμα: Ανάγκη για διάψευση ή επαλήθευση δημοσιευμάτων που αφορούν την Ανώνυμη Εταιρεία παροχής υπηρεσιών “GENNET”. «Παρακαλούμε για την τοποθέτησή σας επί της αποσταλείσας συνημμένης επιστολής που λάβαμε από την ανώνυμη εταιρεία παροχής υπηρεσιών “GENNET” με έδρα Λεωφόρο Κηφισίας 36 Αθήνα προκειμένου να επαληθευτούν ή να διαψευστούν αλλά και προκειμένου να ενεργήσετε τα δέοντα όπως οι νόμοι, το καθήκον και ο όρκος που έχετε δώσει επιβάλλουν από μέρους σας». Αναφορά του κ. Νικόλαου Νικολόπουλου προς τον Υπουργό Υγείας με θέμα: Αίτημα για πλήρωση οργανικών θέσεων στο νοσηλευτικό προσωπικό των νοσοκομείων του ΕΣΥ. «Παρακαλείσθε για την τοποθέτησή σας επί της επιστολής δελτίου Τύπου που μου προώθησε η Πανελλήνια Συνδικαλιστική Ομοσπονδία Νοσηλευτικού Προσωπικού (ΠΑΣΟΝΟΠ) σχετικά με αίτημά τους για την ανάγκη πλήρωσης οργανικών θέσεων στο νοσηλευτικό προσωπικό των νοσοκομείων του ΕΣΥ». Αναφορά του κ. Νικόλαου Νικολόπουλου προς τον Υπουργό Οικονομικών με θέμα: Ανάγκη διαλεύκανσης σχετικά με την υπόθεση ενδεχόμενων ψηφιακών παραβιάσεων και σχεδιασμού συστήματος παράλληλων πληρωμών με αξιοποίηση στοιχείων του συστήματος TAXIS. Αναφορά του κ. Νικόλαου Νικολόπουλου προς τον Πρωθυπουργό, Υπουργό Παραγωγικής Ανασυγκρότησης, Περιβάλλοντος και Ενέργειας, Υπουργό Οικονομίας, Υποδομών, Ναυτιλίας και Τουρισμού, Υπουργό Πολιτισμού, Παιδείας και Θρησκευμάτων, Υπουργό Εργασίας, Κοινωνικής Ασφάλισης και Κοινωνικής Αλληλεγγύης, Υπουργό Οικονομίας με θέμα: Αίτημα αποκατάστασης αδικιών σε βάρος των πολύτεκνων οικογενειών της χώρας. «Παρακαλείσθε για την τοποθέτησή σας επί της επιστολής διαμαρτυρίας που μου προώθησε ο Σύλλογος Πολυτέκνων Κοζάνης σχετικά με την ανάγκη μέριμνας και άμεσης αποκατάστασης αδικιών στις πολύτεκνες οικογένειες της χώρας». Αναφορά του Βουλευτή Αχαΐας κ. Νικόλαου Νικολόπουλου προς τον Πρωθυπουργό και τον Υπουργό Παραγωγικής Ανασυγκρότησης, Περιβάλλοντος και Ενέργειας με θέμα: Διακοπή διανομής τροφίμων και λοιπής βοήθειας στις πολύτεκνες οικογένειες. «Παρακαλείσθε για την τοποθέτησή σας επί της επιστολής δελτίου Τύπου που μου προώθησε η Ανώτατη Συνομοσπονδία Πολυτέκνων (ΑΣΠΕ) σχετικά με τη διακοπή διανομής τροφίμων στις πολύτεκνες οικογένειες της χώρας». Αναφορά του Βουλευτή Αχαΐας κ. Νικόλαου Νικολόπουλου προς τον Υπουργό Εθνικής Άμυνας με θέμα: Αίτημα σχετικά με τη βαθμολογική εξέλιξη των εθελοντών μακράς θητείας ΕΜΘ. «Παρακαλούμε για την τοποθέτησή σας επί επιστολής υπομνήματος που μας προώθησε η Ένωση Στρατιωτικών Περιφέρειας Δυτικής Μακεδονίας προκειμένου να εξομοιωθεί η βαθμολογική εξέλιξη των εθελοντών μακράς θητείας με τους λοιπούς υπαξιωματικούς της σχολής ΑΣΣΥ». Αναφορά του Βουλευτή Αχαΐας κ. Νικόλαου Νικολόπουλου προς τον Υπουργό Πολιτισμού, Παιδείας και Θρησκευμάτων με θέμα: Αίτημα για ίση μεταχείριση Φυσικών Ραδιοηλεκτρολόγων ΠΕ12.10 που υπηρετούν ως μόνιμοι εκπαιδευτικοί στη δευτεροβάθμια εκπαίδευση. «Παρακαλούμε για την τοποθέτησή σας επί της επιστολής που μας προώθησε Φυσικός MSE Ηλεκτρονικής Φυσικής». Αναφορά του κ. Νικήτα Κακλαμάνη προς τον κύριο Υπουργό Εσωτερικών και Διοικητικής Ανασυγκρότησης υπόψη της Αναπληρώτριας Υπουργού Μεταναστευτικής Πολιτικής, προς τον κύριο Υπουργό Παραγωγικής Ανασυγκρότησης, Περιβάλλοντος και Ενέργειας, υπ' όψιν του Αναπληρωτή Υπουργού Περιβάλλοντος κ. Γιάννη Τσιρώνη με θέμα: Δημιουργία Ανοικτής Δομής Φιλοξενίας Μεταναστών σε ιδιωτικό κτήριο. Κατατίθεται επιστολή διαμαρτυρίας κατοίκων της περιοχής Νέας Φιλοθέης του Δήμου Αθηναίων, η οποία αναφέρεται στη δημιουργία και λειτουργία ανοικτής δομής φιλοξενίας μεταναστών σε ιδιωτικό κτήριο. Αναφορά του Βουλευτή Σερρών κ. Αλέξανδρου Χατζηδημητρίου προς τον Υπουργό Πολιτισμού, Παιδείας και Θρησκευμάτων με θέμα: Αποκατάσταση αδικιών από πράξεις και παραλείψεις της Γενικής Γραμματείας Αθλητισμού. Αναφορά των Βουλευτών κ.κ. Μανώλη Συντυχάκη και Σταύρου Τάσσου προς τον κύριο Υπουργό Πολιτισμού, Παιδείας και Θρησκευμάτων με θέμα την απόφαση του Δημοτικού Συμβουλίου Αχαρνών - Αστερουσίων με την οποία ζητείται η παράταση της λειτουργίας του Γυμνασίου Τεφελίου. Αναφορά του Βουλευτή Αχαΐας κ. Νικόλαου Νικολόπουλου προς τον κύριο Υπουργό Εθνικής Άμυνας με θέμα: Αίτημα για άρση της επιπλέον κράτησης υπέρ ΕΛΟΑΣ. «Παρακαλούμε για την τοποθέτησή σας επί επιστολής που μας προώθησε ο Πανελλήνιος Σύλλογος Αποστράτων Εθελοντών Μακράς Θητείας με αίτημα την άρση της επιπλέον κράτησης υπέρ ΕΛΟΑΣ». Αναφορά της κ. Μαρίας Αντωνίου προς τον Υπουργό Οικονομίας, Υποδομών, Ναυτιλίας και Τουρισμού με θέμα: Αναστολή της λειτουργίας των επιχειρήσεων ελληνικής γουνοποιίας λόγω της επιβολής των κεφαλαιακών ελέγχων. «Κατατίθεται επιστολή του Προέδρου του Επιμελητηρίου Καστοριάς προς τον κύριο Υπουργό κοινοποιούμενη και σ' εμένα στην οποία εκφράζει την έντονη ανησυχία του για το μέτρο της επιβολής κεφαλαιακών ελέγχων». Κυρία Πρόεδρε, ολοκληρώθηκε η ανάγνωση των αναφορών.
Κυρίες και κύριοι συνάδελφοι, ολοκληρώθηκε η ανάγνωση των αναφορών. Θα περάσω τώρα στην ανάγνωση κάποιων ανακοινώσεων. Σας αναγιγνώσκω τη δήλωση αποχώρησης από την Κοινοβουλευτική Ομάδα του ΣΥΡΙΖΑ και συγκρότησης ανεξάρτητης ενιαίας Κοινοβουλευτικής Ομάδας, μία δήλωση που κατατέθηκε σήμερα το πρωί και έχει πάρει αριθμό πρωτοκόλλου 2907 από την Ειδική Γραμματεία της Προέδρου της Βουλής. «Οι υπογραφόμενοι, που έχουμε εκλεγεί Βουλευτές με τους συνδυασμούς του Συνασπισμού Ριζοσπαστικής Αριστεράς κατά τις εθνικές εκλογές της 25ης Ιανουαρίου 2015, από τις οποίες προήλθε η παρούσα Βουλή, γνωστοποιούμε και δηλώνουμε προς την κυρία Πρόεδρο της Βουλής των Ελλήνων, συνεπείς με τις προεκλογικές μας δεσμεύσεις, ότι αποχωρούμε από την Κοινοβουλευτική Ομάδα του κόμματος στην οποία ανήκαμε και συγκροτούμε ενιαία ανεξάρτητη Κοινοβουλευτική Ομάδα, κατά τις διατάξεις των άρθρων του Κανονισμού της Βουλής, ιδία των άρθρων 15 και 16 αυτού, και των διατάξεων του Τμήματος Γ΄ Μέρος Τρίτο του Συντάγματος της Ελλάδας. Επιθυμούμε και δηλώνουμε ότι η επωνυμία της συγκροτούμενης Κοινοβουλευτικής Ομάδας είναι «ΛΑΪΚΗ ΕΝΟΤΗΤΑ». Αρχηγός και Πρόεδρος της συγκροτούμενης Κοινοβουλευτικής Ομάδας είναι ο κ. Παναγιώτης Λαφαζάνης του Γεωργίου, Βουλευτής Β΄ Περιφέρειας Πειραιώς. Τα μέλη της Κοινοβουλευτικής μας Ομάδας, Βουλευτές και υπογράφοντες την παρούσα δήλωση, είναι οι εν συνεχεία αναφερόμενοι: 1. Λαφαζάνης Παναγιώτης του Γεωργίου, Βουλευτής Β΄ Περιφέρειας Πειραιώς 2. Αμμανατίδου - Πασχαλίδου Ευαγγελία (Λίτσα) του Γεωργίου, Βουλευτής Β΄ Περιφέρειας Θεσσαλονίκης 3. Γαϊτάνη Ιωάννα του Γεωργίου, Βουλευτής Α΄ Περιφέρειας Θεσσαλονίκης 4. Δελημήτρος Κωνσταντίνος του Ευαγγέλου, Βουλευτής Νομού Μαγνησίας 5. Διαμαντόπουλος Ευάγγελος του Περικλή, Βουλευτής Νομού Καστοριάς 6. Ζάννας Ζήσης του Γρηγορίου, Βουλευτής Νομού Πιερίας 7. Ζερδελής Ιωάννης του Χριστοφόρου, Βουλευτής Νομού Λέσβου 8. Ήσυχος Κωνσταντίνος - Ηρακλής του Νικολάου, Βουλευτής Β΄ Περιφέρειας Αθηνών 9. Ιωαννίδης Ηλίας του Λαζάρου, Βουλευτής Νομού Καβάλας 10. Κριτσωτάκης Μιχαήλ του Γεωργίου, Βουλευτής Νομού Ηρακλείου 11. Κυριακάκης Βασίλειος του Κωνσταντίνου, Βουλευτής Νομού Φθιώτιδας 12. Κυρίτση Αγλαΐα του Λαζάρου, Βουλευτής Επικρατείας 13. Κώτσιας Θωμάς του Μάρκου, Βουλευτής Νομού Ευρυτανίας 14. Λαπαβίτσας Κωνσταντίνος του Αντωνίου, Βουλευτής Νομού Ημαθίας 15. Λεουτσάκος Ευστάθιος (Στάθης) του Πιέρρου, Βουλευτής Α΄ Περιφέρειας Πειραιώς 16. Μακρή Ραχήλ του Κωνσταντίνου, Βουλευτής Νομού Κοζάνης 17. Ουζουνίδου Ευγενία του Χρήστου, Βουλευτής Νομού Κοζάνης 18. Πετράκος Αθανάσιος του Κωνσταντίνου, Βουλευτής Νομού Μεσσηνίας 19. Σαμοΐλης Στέφανος του Κωνσταντίνου - Νικολάου, Βουλευτής Νομού Κέρκυρας 20. Σκούμας Αθανάσιος του Δημητρίου, Βουλευτής Νομού Βοιωτίας 21. Σταθάς Ιωάννης του Παναγιώτη, Βουλευτής Νομού Βοιωτίας 22. Στρατούλης Δημήτρης του Ιωάννη, Βουλευτής Β΄ Περιφέρειας Αθηνών 23. Τσανάκα Αλεξάνδρα του Δημητρίου, Βουλευτής Νομού Καβάλας 24. Χαραλαμπίδου Δέσποινα του Δημητρίου, Βουλευτής Α΄ Περιφέρειας Θεσσαλονίκης 25. Ψαρρέα Ελένη του Παναγιώτη, Βουλευτής Νομού Μεσσηνίας.» Η παρούσα δήλωση έχει τις υπογραφές όλων των Βουλευτών και είναι με ημερομηνία 21 Αυγούστου 2015. Παρακαλώ να καταχωρισθεί στα Πρακτικά.
Άλλη ανακοίνωση προς το Σώμα. Οι Υπουργοί Παραγωγικής Ανασυγκρότησης, Περιβάλλοντος και Ενέργειας, Εσωτερικών και Διοικητικής Ανασυγκρότησης, Εθνικής Άμυνας, Οικονομικών και Οικονομίας, Υποδομών, Ναυτιλίας και Τουρισμού και ο Αναπληρωτής Υπουργός Οικονομικών κατέθεσαν στις 17-8-2015 σχέδιο νόμου: «Ενσωμάτωση στο ελληνικό δίκαιο της Οδηγίας 2012/27/ΕΕ του Ευρωπαϊκού Κοινοβουλίου και του Συμβουλίου της 25ης Οκτωβρίου 2012 «για την ενεργειακή απόδοση, την τροποποίηση των Οδηγιών 2009/125/ΕΚ και 2010/30/ΕΕ και την κατάργηση των Οδηγιών 2004/8/ΕΚ και 2006/32/ΕΚ», όπως τροποποιήθηκε από την Οδηγία 2013/12/ΕΕ του Συμβουλίου της 13ης Μαΐου 2013 «για την προσαρμογή της Οδηγίας 2012/27/ΕΕ του Ευρωπαϊκού Κοινοβουλίου και του Συμβουλίου για την ενεργειακή απόδοση, λόγω της προσχώρησης της Δημοκρατίας της Κροατίας» και άλλες διατάξεις». Έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή στις 5-8-2015, σύμφωνα με τα άρθρα 86 του Συντάγματος, 83 παράγραφος 1 του Κανονισμού της Βουλής και 1 και 4 του ν. 3126/2003 «Ποινική ευθύνη των Υπουργών», όπως ισχύει, ποινική δικογραφία που σχηματίσθηκε κατόπιν της από 25-4-2013 αναφοράς που επέχει θέση μηνύσεως του Παναγιώτη Βάγγη, πρώην Προέδρου του Διοικητικού Συμβουλίου του Θεραπευτηρίου «Ο ΝΕΟΜΑΡΤΥΣ ΓΕΩΡΓΙΟΣ ΙΩΑΝΝΙΝΩΝ» και αφορά στους πρώην Υπουργό και Υφυπουργό Εργασίας, Κοινωνικής Ασφάλισης και Πρόνοιας, κ.κ. Ιωάννη Βρούτση και Νικόλαο Παναγιωτόπουλο αντιστοίχως, για διερεύνηση τυχόν αξιόποινης συμπεριφοράς τους σχετικά 1) με τη μη αποδοχή της παραίτησης του ανωτέρου καταγγέλλοντος επί μακρώ και 2) με τη μετακίνηση υπαλλήλου από το ως άνω θεραπευτήριο στο Θεραπευτήριο Χρόνιων Παθήσεων Θεσπρωτίας. Ανακοίνωση προς το Σώμα, 21 Αυγούστου 2015. Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Πρόεδρος της Κοινοβουλευτικής Ομάδας του Ποταμιού κ. Σταύρος Θεοδωράκης κατέθεσε αίτημα για προ ημερησίας διάταξης συζήτηση, σύμφωνα με το άρθρο 143 του Κανονισμού της Βουλής, με θέμα: «Αδυναμία της Κυβέρνησης για τη διαχείριση των μεταναστευτικών και προσφυγικών ροών».
Έχω, επίσης, την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή στις 5-8-2015, σύμφωνα με τα άρθρα 86 του Συντάγματος, 83 παράγραφος 1 του Κανονισμού της Βουλής και 1 και 4 του ν. 3126/2003 «Ποινική ευθύνη των Υπουργών», όπως ισχύει, ποινική δικογραφία που σχηματίστηκε κατόπιν της από 7-7-2014 μηνυτήριας αναφοράς των κ.κ. Δέσποινας Χασιώτη, Ελένης Αθηναίου, Θεανώς Βλάχου και Δημητρίου Γκόγκου και αφορά στον πρώην Υπουργό Παιδείας και Θρησκευμάτων, κ. Κωνσταντίνο Αρβανιτόπουλο, για διερεύνηση τυχόν αξιόποινης συμπεριφοράς του σχετικά με τη διαδικασία μετατάξεων που έλαβε χώρα βάσει των διατάξεων του άρθρου 82 παράγραφος 11 του ν. 4172/2013 για το μόνιμο υπαλληλικό προσωπικό της δευτεροβάθμιας προς την πρωτοβάθμια εκπαίδευση. Επίσης, έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή στις 5-8-2015, σύμφωνα με τα άρθρα 86 του Συντάγματος, 83 παράγραφος 1 του Κανονισμού της Βουλής και 1 και 4 του ν. 3126/2003 «Ποινική ευθύνη των Υπουργών», όπως ισχύει, ποινική δικογραφία που σχηματίστηκε κατόπιν του από 28-7-2015 εγγράφου της επίκουρης εισαγγελέως εγκλημάτων διαφθοράς και αφορά στον πρώην Υπουργό Εθνικής Άμυνας, κ. Ιωάννη Παπαντωνίου, για διερεύνηση τυχόν αξιόποινης συμπεριφοράς του σχετικά με την υπογραφή και την εκτέλεση της υπ. αριθμ. 13/2003 Σύμβασης Αντισταθμιστικών Ωφελημάτων που απορρέουν από την προμήθεια του άρματος μάχης Leopard 2HEL (Σύμβαση 016Α/03 του ΥΕΘΑ). Έχω την τιμή, επίσης, να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή στις 14.8.2015, σύμφωνα με τα άρθρα 86 του Συντάγματος, 83 παράγραφος 1 του Κανονισμού της Βουλής και 1 και 4 του ν. 3126/2003 «Ποινική ευθύνη των Υπουργών», όπως ισχύει, ποινική δικογραφία που σχηματίστηκε κατόπιν μηνύσεως του Αρτεμίου Ματθαιόπουλου, Βουλευτή του Λαϊκού Συνδέσμου - Χρυσή Αυγή, και αφορά στον πρώην Υπουργό Δικαιοσύνης, Διαφάνειας και Ανθρωπίνων Δικαιωμάτων, κ. Χαράλαμπο Αθανασίου, για το φερόμενο αδίκημα της παράβασης καθήκοντος (άρθρο 259 ΠΚ), σχετικά με παράβαση διατάξεων του Σωφρονιστικού Κώδικα για το επισκεπτήριο φυλακισμένων Βουλευτών του Λαϊκού Συνδέσμου - Χρυσή Αυγή. Θα ήθελα, επίσης, να ανακοινώσω στο Σώμα τη διαγραφή των επίκαιρων ερωτήσεων του σημερινού δελτίου: Η πρώτη με αριθμό 455/28-7-2015 επίκαιρη ερώτηση του Βουλευτή Επικρατείας της Νέας Δημοκρατίας κ. Βασιλείου Οικονόμου προς τον Υπουργό Παραγωγικής Ανασυγκρότησης, Περιβάλλοντος και Ενέργειας, σχετικά με τον έλεγχο νομιμότητας, όσον αφορά στις δραστηριότητες στη Νήσο Υδρούσα της Βούλας Αττικής, διαγράφεται. Η δεύτερη με αριθμό 451/27-7-2015 επίκαιρη ερώτηση του Βουλευτή Εύβοιας του Λαϊκού Συνδέσμου - Χρυσή Αυγή κ. Νικολάου Μίχου προς τους Υπουργούς Εθνικής Άμυνας και Οικονομικών, σχετικά με τη μεταβίβαση του στρατοπέδου «Μέγας Αλέξανδρος», που βρίσκεται στο Δήμο Αμπελοκήπων - Μενεμένης του Νομού Θεσσαλονίκης, στο Ταμείο Αξιοποίησης Δημόσιας Περιουσίας (ΤΑΙΠΕΔ), διαγράφεται. Η τρίτη με αριθμό 445/24-7-2015 επίκαιρη ερώτηση του Βουλευτή B΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με το αναδρομικό διασταυρωτικό έλεγχο εμβασμάτων εξωτερικού, διαγράφεται. Η τέταρτη με αριθμό 421/7-7-2015 επίκαιρη ερώτηση του Βουλευτή Μεσσηνίας του Συνασπισμού Ριζοσπαστικής Αριστεράς κ. Αθανασίου Πετράκου προς τον Υπουργό Επικρατείας, σχετικά με τη μη τήρηση της εκλογικής νομοθεσίας από τους ιδιωτικούς ραδιοφωνικούς και τηλεοπτικούς σταθμούς, διαγράφεται. Η πέμπτη με αριθμό 328/9-6-2015 επίκαιρη ερώτηση του Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον Υπουργό Οικονομικών, σχετικά με την καθυστέρηση στην ρύθμιση για τα «κόκκινα δάνεια» των αγροτών στην πρώην Αγροτική Τράπεζα, διαγράφεται. Η έκτη με αριθμό 293/2-6-2015 επίκαιρη ερώτηση του Βουλευτή Αττικής του Λαϊκού Συνδέσμου - Χρυσή Αυγή κ. Ηλία Κασιδιάρη προς τον Υπουργό Επικρατείας, σχετικά με τις άδειες των τηλεοπτικών σταθμών, τα δάνεια προς τα μέσα μαζικής ενημέρωσης (ΜΜΕ) και την ισότιμη προβολή των κομμάτων, διαγράφεται. Η έβδομη με αριθμό 375/22-6-2015 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με το δημοσίευμα περί συνεργασίας της κ. Έλενας Παναρίτη με γνωστή πολυεθνική εταιρεία, ενώ ταυτόχρονα συμμετέχει στην διαπραγματευτική ομάδα της χώρας μας, διαγράφεται. Η όγδοη με αριθμό 431/17-7-2015 επίκαιρη ερώτηση του Βουλευτή Δωδεκανήσου του Πανελλήνιου Σοσιαλιστικού Κινήματος κ. Δημήτριου Κρεμαστινού προς τον Υπουργό Οικονομικών, σχετικά με τον ΦΠΑ των απομακρυσμένων νησιών, διαγράφεται. Τέλος, η πρώτη με αριθμό 3723/22-6-2015 ερώτηση του Βουλευτή B΄ Αθηνών του Συνασπισμού Ριζοσπαστικής Αριστεράς κ. Γεωργίου Δημαρά προς τον Υπουργό Οικονομικών, σχετικά με την αποκατάσταση των ζημιών του δημοσίου σε περιπτώσεις μη έγκαιρης παράδοσης έργων από τις αναδόχους κατασκευαστικές εταιρείες, διαγράφεται. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 10.34΄ λύεται η συνεδρίαση.